A Tanács 1116/2001/EK rendelete

(2001. június 5.)

az egyes anyagok kábítószerek és pszichotróp anyagok tiltott előállítására való eltérítésének megakadályozására irányuló intézkedések megállapításáról szóló 3677/90/EGK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 133. cikkére,

tekintettel a Bizottság javaslatára,

mivel:

(1) A 3677/90/EGK rendelet [1] intézkedéseket határoz meg egyes anyagok kábítószerek és pszichotróp anyagok tiltott előállítására való eltérítésének megakadályozására.

(2) A Közösségben jelenleg többféleképpen értelmezik a szasszafrasz-olajra vonatkozó intézkedéseket, mivel míg egyes tagállamokban azt szafroltartalmú keveréknek tekintik és ennek megfelelően szabályozzák, addig ugyanezt más tagállamok szabályozást nem igénylő, természetes termékként kezelik. Az ellentmondást úgy kell feloldani, hogy a "jegyzékben szereplő anyag" fogalommeghatározását a természetes termékekkel ki kell egészíteni, és így lehetővé kell tenni, hogy az ellenőrzés a szasszafrasz-olajra is alkalmazható legyen. A fogalommeghatározásnak csak azon természetes termékekre kell kiterjednie, amelyekből könnyen kinyerhetők a jegyzékben szereplő anyagok.

(3) Az Európai Uniónak az Európai Tanács 2000. június 19-i és 20-i Santa Maria de Feira-i ülésén jóváhagyott kábítószer-ellenes cselekvési terve együttműködési eljárás létrehozását irányozza elő. A tagállamok hatóságai és a vegyipar közötti együttműködés alátámasztása érdekében – különös tekintettel azon anyagokra, amelyekre ugyan nem vonatkoznak az előanyagokkal (prekurzorokkal) kapcsolatos szabályok, de amelyek felhasználhatók a szintetikus kábítószerek tiltott előállítása során – a Bizottság feladatává kell tenni a vegyipart segítő iránymutatások kidolgozását.

(4) A 3677/90/EGK rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlásának szabályairól szóló, 1999. június 28-i 1999/468/EK tanácsi határozat [2] figyelembe vételével kell elfogadni.

(5) Ennek megfelelően módosítani kell a 3677/90/EGK rendeletet,

ELFOGADTA EZT A RENDELETET:

1. cikk

A 3677/90/EGK rendelet a következőképpen módosul:

1. Az 1. cikk (2) bekezdésének a) pontja helyébe a következő rendelkezés lép:

"a) "jegyzékben szereplő anyag" a mellékletben felsorolt valamennyi anyag, beleértve az ezen anyagokat tartalmazó keverékeket és természetes termékeket is. Nem tartoznak ide a jegyzékben szereplő anyagokat tartalmazó azon gyógyszerek, gyógyszerészeti készítmények, keverékek, természetes termékek vagy egyéb készítmények, amelyek összetétele olyan, ami nem teszi lehetővé az ilyen anyagok könnyű felhasználását, vagy közvetlenül alkalmazható, illetve gazdaságosan megvalósítható eszközökkel történő könnyű felhasználását vagy kinyerését;"

2. A rendelet a következő cikkel egészül ki:

"3a. cikk

Iránymutatás

(1) A tagállamok hatóságai és a vegyipar közötti együttműködés elősegítése érdekében, különös tekintettel a kábítószerek és pszichotróp anyagok tiltott gyártása során általánosan használt, jegyzékben nem szereplő anyagokra, a Bizottság, a 10. cikkének (2) bekezdésében megjelölt irányítási eljárással összhangban, kidolgozza és naprakész állapotba hozza a vegyipart segítő iránymutatásokat.

(2) Az iránymutatások különösen a következőket biztosítsák:

a) információk a gyanús tranzakciók felismerésének és jelentésének módját illetően;

b) a kábítószerek és pszichotróp anyagok tiltott gyártása során általánosan használt, a jegyzékben nem szereplő anyagok rendszeresen frissített jegyzéke, amelynek segítségével a vegyipar önkéntes alapon kísérheti figyelemmel az ilyen anyagok kereskedelmét;

c) egyéb, hasznosnak ítélt információkat.

(3) A tagállamok gondoskodnak arról, hogy az iránymutatások és a (2) bekezdés b) pontjában megjelölt jegyzék rendszeres terjesztése olyan módon történjék, amelyet az illetékes hatóságok az iránymutatások célkitűzéseivel összhangban lévőnek ítélnek.";

3. A 10. cikk helyébe a következő rendelkezés lép:

"10. cikk

(1) A Bizottság munkáját egy bizottság segíti.

(2) Amennyiben e bekezdésre történik hivatkozás, az 1999/468/EK határozat 4. és 7. cikkét kell alkalmazni.

AZ 1999/468/EK határozat 4. cikke (3) bekezdésében meghatározott időszak 3 hónap.

(3) A bizottság elfogadja saját eljárási szabályzatát."

4. A rendelet a következő cikkel egészül ki:

"10a. cikk

Az e rendelet végrehajtásához szükséges, az alábbiakban említett témákra vonatkozó intézkedéseket a 10. cikk (2) bekezdésében említett irányítási eljárással összhangban kell elfogadni.

A következő eljárás követendő, különösen:

a) a 3. kategóriában felsorolt, jegyzékben szereplő anyagok mennyiségének meghatározása és a 3. kategóriában felsorolt, jegyzékben szereplő anyagokat tartalmazó keverékek azonosítása a 2a. cikk (2) bekezdésének második albekezdése szerint;

b) az országok és anyagok azonosítása az 5. cikk (2) bekezdése szerint;

c) az 5a. cikk (1) bekezdésének b) pontja szerinti exportengedélyezési követelmények elfogadása, amennyiben az érintett harmadik országgal nincs érvényben megállapodás;

d) a 4. cikkben említett exportengedélyezési nyomtatvány minta, valamint az annak használatával kapcsolatos részletes szabályok, valamint az 5. és 5a. cikkben említett egyedi jellegű általános engedély kivitelezésére vonatkozó részletes szabályok elfogadása;

e) e rendelet mellékletének módosítása olyan esetekben, ha az ENSZ Egyezmény mellékletében szereplő táblázatok maguk is módosításra kerülnek.

AZ 1999/468/EK határozat 4. cikke (3) bekezdésében meghatározott időszak 3 hónap."

2. cikk

Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 2001. június 5-én.

a Tanács részéről

az elnök

L. Engqvist

[1] HL L 357., 1990.12.20., 1. o., a legutóbb a 3769/92/EGK bizottsági rendelettel (HL L 383., 1992.12.29., 17. o.) módosított rendelet.

[2] HL L 184., 1999.7.17., 23. o.

--------------------------------------------------